El maig de 1945 va ser el primer que es va organitzar la Fira de Sant Isidre.
L'al•licient més important va ser el Concurs de Bestiar, amb gran presència de cavalleries i animals per al treball de camp.
Una important massa de gent es va concentrar al Passeig Balmes i a la Rambla, on eren exposats els més destacats exemplars.
Aquella primera Fira de Sant Isidre va constituir un gran èxit, sobretot pel fet que el Sindicat Agrícola va concentrar una gran quantitat d'agricultors i familiars per assistir a l'ofici, a Santa Maria, en honor a Sant Isidre, i a la Junta General de socis del Sindicat.
L'any 1946 va prosseguir l'èxit de la fira, més de 300 animals concorregueren el Concurs de bestiar convocat.
La Fira de Sant Isidre anava avançant a la vegada que ho feia la transformació al camp.
Així el 1952 la fira ja incorpora la presència de tractors i maquinària agrícola.
I és al 1954, que deixant el recinte firal de la Rambla i el Passeig Balmes, entra als patis de la Universitat, constituint un autèntic esdeveniment.
Es converteix en Exposició de maquinària agrícola i productes pel camp.
L'ofici en honor de Sant Isidre es va celebrar a la capella del Paranimf.
La Fira de 1956 es va caracteritzar per la gran desfilada de tractors, que recorregueren Cervera de punta a punta, des del Sindicat a la Plaça Major, rebent la seva benedicció davant la Universitat.
Havia arribat de ple la mecanització a la Segarra.
Ja es podia assegurar que quasi totes les famílies d'agricultors a la comarca disposaven del seu tractor.
Aquelles parelles de mules que enriquien les fires dels anys 40, van deixar pas als tractors.
Va ser aquesta la Festa del tractor, la maquinària agrícola exposada va ser de gran qualitat, i les transaccions van ser molt importants.
En aquesta fira tingueren lloc les primeres proves d'habilitat tractorista en diferents modalitats.
El 1957 hi va haver una paràlisi de la fira.
S'havia decidit que fos bianual.
La festivitat de Sant Isidre queda reduïda a la II Festa del Tractor i els actes que van ser organitzats per la Cooperativa del Camp, aquests foren l'ofici i la Junta General del Sindicat.
L'any 1958 la Fira torna a la Universitat, cada cop més en ruïna.
Del 15 al 18 de maig té lloc la IV Exposició de Maquinària Agrícola i Mostres.
Sortosament, el número d'estands, la maquinària agrícola i els visitants sobrepassaven els seus precedents i la fira va ser tot un èxit.
L'any 1959, la Fira de Sant Isidre arriba un acord amb la Fira de Balaguer.
Es faran en anys alternatius, ja que les cases expositores es queixaven que no podien atendre en el mateix dia a les dues fires.
Així que a Cervera es va tornar a celebrar l'any 1960 i s'havia convertit en tot un esdeveniment a la província amb més de 10.000 visitants.
Els anys en els quals la fira se celebrava a Balaguer, a Cervera tenia lloc la Festa del Tractor.
L'any 1963, any d'aturada per l'acord amb Balaguer, va continuar amb èxit la desfilada de tractors al que s'hi va afegir un Concurs de carretes engalanades.
L'any següent s'iniciaren les obres de restauració i rehabilitació de la Universitat, tan esperades i desitjades.
Així doncs, es va haver de buscar un nou espai, va habilitar-se com a recinte firal la Rambla, la Plaça Pius XII i el passeig Balmes.
L'objectiu es va aconseguir: èxit de la maquinària exposada, de nombre d'expositors, d'ambient i d'assistència.
El nou recinte firal va demostrar ser un marc ideal.
Una nova etapa s'havia iniciat.
Així que en aquest ambient i ja anuals van continuar les fires fins l'any 1986.
Aquell any va suposar la renaixença ja que a finals dels anys 70 amb la desaparició del Sindicat Agrícola i la crisi econòmica la fira en va resultar molt perjudicada.
Des del 1986 mantingué un bon ritme i l'any 1987 es va crear una Comissió organitzadora i començà a editar-se el Diari de la Fira on s'hi anunciaven tots els actes que tenien lloc durant la jornada.
Als anys 90 la Fira estava consolidada i tenia un gran poder de convocatòria.
La Fira de 1995 va tenir un especial significat complint-se el 50è aniversari del seu inici.
El recinte va ser l'habitual però es van presentar novetats: mostres d'artesania alimentària, mostres de tractors antics i de moderns com a símbol de progrés del camp en aquests darrers anys.
Aquell any va ser inaugurada pel President de la Generalitat Jordi Pujol en un acte solemne a la Paeria, acompanyat pel Conseller d'Agricultura Francesc Marimon i altres autoritats.
Es va cloure amb un sopar de germanor.
L'any 1999 la Fira de Sant Isidre va ser rebatejada amb el nom de "Firablat" per tal d'iniciar un camí d'especialització cap a productes derivats del cereal.
Més de 25.000 persones van visitar aquella edició, que tornà a canviar d'ubicació, traslladant-se al pavelló polivalent.
Seguint amb la idea que va sorgir l'any 1999, tenint en compte que la Segarra és una comarca cerealista, en els últims anys es va transformar en la "Fira del pa i el cereal".
Actualment l'objectiu és que la Fira sigui realment l'element dinamitzador i impulsor dels sectors comercials i industrials del territori i de projecció dels productes propis.
L'últim gran canvi que ha patit la Fira ha estat el canvi de data.
Celebrant d'una banda la festivitat de Sant Isidre, el dia 15 de maig, i de l'altra, la Fira del pa i el cereal que ara se celebra al mes de juny.
Enllaços xac premsa de la fira de Sant Isidre:
Col·lecció de Programes, cartells i impresos de l'ACSG